uk ru ru hbs_cyr ky ky ru ky ky ky ky kk ky ky ky ky tt tt ky ru ky bxr tt ky ky tt ky hbs_cyr ky ky ky tt ky ky ky ky ky ky ky ky ky ru ky ky tt ru ky lez ky ky tyv tt ky myv ky ky ky ky nl ky tt tt ky ru ky ky ru ky ky ky ky ru ky ru ru cs ky ky hbs_cyr myv ky ky ky ky ky ky ky la ky be ru ru ru ru ru ru ru ru bg ru ru ru ru ru ru ru
Мидин Алыбаевдин 95 жылдыгына карата...
...Мен да китеп сатып алмакчы болуп жанына басып бардым. Ал жаңы эле алдында турган сулуучумак татынакай келинге китебине кол тамгасын жазып берип жатып: ....
Ак маңдай сулуу келинчек ,
Болбогун "Ак кол, ак чүчтөй"
Ак Мөөрдү кайра тирилтсек! - деп койсо, ургаачы эмеспи ого бетер наздана басып, эки бети тамылжыган бойдон ал жерден узап кетти.
Мен чөнтөгүмө колумду салсам, улам эле элүү сомдук же жүз сомдуктар урунуп майда акча таппай бир аз буйдала түштүм. Акыры төш чөнтөгүмдү оодарып блокнотумдун арасынан 10 сомдукту алып Мидинге сунсам ал китебиме мобул ырларды жаза салыптыр:
Аз болсо да бул жерде,
Акылга шайкеш болсун - деп,
Алты сом баасы болсо да
Алтындай болгон бул китеп
Автору берген китеп - деп,
Алып кой, агаң Мидинден.
Өзүмдү карасам, чын эле көйнөгүмдүн этеги шымымдан чыгып калыптыр. Байкабай калсам керек. Мидин арткан тыйынды кайрып берип жатып "Ак кол, Ак чүч!" деген китебинин титулдук барагына жазылган кол жазмасын ошончо элдин ичинде окуп берген эле. Кийин ал китепти сары майдай сактап жүрсөм да китептеримдин арасынан жоголуп кетти - деп, эскерип калаар эле Иманкулов Сапарбек агайыбыз.
22. Ичсем да арак ылгабай,
мен канторду турам булгабай...
Жумгал райондук аткаруу комитетинде Дүйшеев Ибраим деген адам иштер эле. Өзү ачык-айрым, бакылдап шар жүргөн, шар сүйлөгөн киши болуучу. Ошол Ибраим аксакал биздикинде бир курдай конок болуп олтуруп тамак үстүндө атама карап: - Кулуй, сага Мидиндин бир окуясы тууралуу кеп салып берейин - деп, баштады сөзүн.
Бир күнү кагазга кол койдурганы райондук аткаруу комитетинин төрагасы Аманбаев Бексултандын үстүнө кирсем, андан Мидин чыгып келе жатыптыр. Мен Аманбаев менен учурашып, отургучка көчүк бастым . Аманбаев көзүн жүз аарчысы менен улам аарчып алып, күлөт эле күлөт... Бир топко барып, күлкүсүн араң токтотуп, кагаздарыма колун коюп берип жатып: - Күлүп жатканым, кечөө чоң чогулушта Өрдөк (райкомдун секретары) менен Дубанбек (райфинотдел) Мидинди жумуш убагында арак ичет, ишке дайыма кечигип келет дешип сындашпады беле? Эми Мидин аларды да келекелеп ыр чыгарып таштаптыр. Ал ыр мына деп бир кагазды мага таштады. Ал мындай ыр экен:
Дубанбек казак чөлдөгү …
Контордон далай көргөмүн …
Сын таккан бизге Дубанбек
Түшүнөөр бекен эл, деги?
Ичсек да арак, ылгабай
Мен, конторду турам булгабай!
Анан дагы минтип коёт: - Бексултан Аманбаевич! Мен болсом бул ыйык конторду сыйлайм... Контордун ичин булгабайм, контордон арак ичпейм. Сырттан тааныштарым жолугуп калышса көңүлдөрүн кыйбай берген "жүз граммын" ичип коём. Ал кемчилигимди толук бойдон мойнума алам. "Сынчынын сыңар өтүгү майрык" деген макалда айтылгандай, Өрдөк менен Дубанбектин жогоркудай болумсуз жоруктарына да көз кырыңызды сала жүрүңүз - деп, күлдү.
Кооман бай, кой фермаң сенин бул кандай?
Райондун борбору Чаекте партиялык активдердин чогулушу болуп, бардык план тапшырмаларын аткарышкан чарбалардын аттары аталып, сыйлыктар тапшырылды. Ошол аты чыккандардын тизмесинде "Көк-Ой" колхозунун башкармасы Кооман Кыдыралиев деген да башкарма бар эле. Чогулуш таркап, ал кой фермасы экөө көчөдө басып келе жатышса, Мидин алдынан чыгып, кол алышып аларга учурашып:
- Колхозуң жакшы элиң бай,
Корооң толо төлүң бар…
Кооманым ишке түзүксүң …
Жүн менен эттин планын
Сага айтаар менин сөзүм бар,
Бар эмес белең өзүң да?
Куркуйган мобул сарыңдын, мага
"Козу ал!" деген сөзү бар...
Бул, ушу убакка алдады -
деп ырдаган имиш. Кооман да ыр жандуу адам экен, фермесин бир карап, Мидинге бир карап:
- Чын эле ошондогу айтканыңды алигиче аткара элексиңби? Кой, уят болот... Эртеңден калтырбай жеткирип бер дептир, ыр менен Мидинге жооп берип:
Бул убадалуу Сары эле,
Кой фермадан которуп, мен
Уй ферма кылдым жаңы эле…
Козу ордуна торпок ал,
Козудай семиз а деле?
Күнүгө бизге Мидинди …
Берген март эмес, алган март
Келтирбей бир аз жиниңди! - деген экен.
Ушул эскерүүлөрдү Коомандын өз оозунан уктум эле деп айтып калчу алтындай досубуз Ашым Нышанов.
24. Жаныңдагы жал-жал көз...
Белгилүү эл артистти ( аты-жөнү атайын айтылган жок бул жерде) сейил бакта жаш актриса менен кучакташып, өбүшүп отурушканын көзү чалып калган Мидин, жанынан өтүп бара жатып, атайын үн чыгарып салам айтат.
Тигил жөндөп алик албай, кайра Мидинди каарып: - Бул жерде саламдан жутаган киши жок. Түз эле өз жолуң менен өтүп кете бербейсиңби? Качан да болсо аракка тоюп алып, каскак болосуң да жүрөсүң? - дейт.